《罗浮观日图》
明代·林鸿

昔有学道者，担簦海上行。宴坐罗浮峰，内视观无形。

晞景正东豁，滉漾扶桑明。云涛既汹涌，龙兽亦悲鸣。

吾闻混沌分，坤轴东南倾。百川走空虚，日乃生穷溟。

未睹大明运，安知至阳精。愿从列仙徒，散发倚云屏。

三花漱云液，五内含晶荧。回观罗浮图，陋哉山海经。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。